આખરે યુદ્ધ શરૂ થયું. ઈબ્રાહિમ લોદીના હાથીઓ અને ઘોડાઓ મેદાનમાં આવ્યા કે સીધો તોપનો મારો કરવામાં આવ્યો. તે પણ ત્રણ બાજુઓથી. આને કહેવાય તુલગમા લશ્કર પદ્ધતિ. સામેની સેના પાસે જ્યારે વધારે તાદાદમાં હાથીઓ અને ઘોડા જેવા પ્રાણી હોય ત્યારે તેને ઘેરી તેની ત્રણે બાજુથી હુમલો કરો એટલે જાનવર ભડકે. અને સામેની સેના અંદરો અંદર કચડાઈને મરી જાય. ઈબ્રાહિમ કંઈ વિચારે કે ન વિચારે ત્યાં તેની સેના તિતર બિતર થવા લાગી. હાથીઓ બાબરની સામે જવાના બદલે ઈબ્રાહિમની સામે જઈ સેનાનો કચ્ચરઘાણ કાઢવા લાગ્યા. બાબરની તુલગમાં લશ્કર પદ્ધતિ કારગત નિવડી રહી હતી.